Eins og nefnt var í síðustu grein ætla ég að fjalla um sýningaríbúð ÍAV í Klapparhlið í Mosfellsbæ í þetta skiptið . Þar er verið að byggja og töluvert tilbúið af skemmtilegum og nútímalegum íbúðum sem henta bæði buddu og flestum fjölskyldustærðum . Skipulag innan og utan er fjölskylduvænt og eru íbúðirnar hannaðar af teiknistofunni Úti og Inni . Við settum upp sýningaríbúð nýverið þar sem við lékum okkur aðeins með efni og innréttingar , skiptum t.d. mahogany út fyrir eik . Svo var ákveðið að velja í íbúðina íslensk húsgögn og myndlist og því lagt land undir fót og úrvalið í búðum skoðað . Sýni hér fyrst utanhússmynd . Þegar inn í íbúðina er komið blasir við þessi létta svalahurð , í sýningaríbúðinni er gengið beint út í garðinn og mér finnst einstaklega skemmtilegt að ekki séu gluggapóstar sjáanlegir , birtan verður skemmtilegri fyrir vikið og gler niður í gólf nútímalegt og flott . Eldhús - borðstofa Hér sést eldhúsið og borðstofan , íbúðin er opin og létt yfirbragð ríkir og þarna höfum við bæði háa skápa og lága , breyttum aðeins þeim innréttingum sem segja má að séu standard í þessum íbúðum og er það Brúnás sem sér um innréttingasmíðina , afar vönduð og fín vinnubrögð . Að sjálfsögðu leitaði ég svo til Epal með að fá lánuð húsgögn og var mér vel tekið eins og við er að búast af aðilum sem eru ávallt í fararbroddi við að kynna góða hönnun fyrir fagfólki jafnt sem almenningi . Hér sjást borð og stólar eftir Erlu Sólveigu , fáanlegt í Epal ásamt annari hönnun frá henni . Hönnun og framleiðsla á heimsmælikvarða enda orðin eftirsótt vara . Íslenskir hönnuðir eru mjög flinkir og gaman að kynna sér hvað fólk er að gera og hvað er í gangi , veljum íslenskt . Myndlist - sófi Þegar kom að því að velja myndlist sá ég fyrir mér litríka abstrakt myndlist og fannst tilvalið að hafa samband við Þorstein Helgason sem nýverið var með sýningu á sínum verkum . Hann er reyndar menntaður og starfar sem arkitekt en er einnig í myndlist og hefur fengið fína dóma fyrir verk sín og ég verð að segja að ég er afar hrifin af litanoktun , áferð og uppbyggingunni í myndunum hans . Vildi gjarnan eina svona á vegg heima hjá mér . Hér sést mynd eftir hann fyrir ofan sófa úr ljósu leðri sem ég hannaði nýverið og GÁ húsgögn í Ármúla framleiðir , vinn alltaf með Grétari þar sem hann er meðvitaður um hönnun , reyndur í faginu og afar hjálplegur og tilbúinn að gera nýja hluti og útfærslur , alltaf gaman að sjá hlutinn hoppa af teikniborðinu og fylgjast með framleiðslunni . Við gerðum tvær útgáfur í þetta skiptið , einn alveg úr leðri eins og sjá má á þessari mynd og annan sem er bæði með leðri og áklæði . Í því tilviki voru sessur og bak úr ljósu áklæði sem fer vel með leðrinu og armar , bak og lausir púðar úr ljósu leðri , kom mjög vel út líka . Stóll og mynd Hér sést stóll sem ég hannaði fyrir tveimur árum fyrir veitingastað Sigga Hall á Óðinsvéum og passar ágætlega við sófann , líka búinn til í GÁ húsgögnum . Á veggnum fyrir aftan er önnur mynd eftir Þorstein og það var gaman að sjá hversu mikið myndlistin gaf rýmunum sem við vorum að setja húsgögnin í . Alveg á hreinu að það auðgar hvert heimili að fjárfesta í góðri list . Takið eftir hversu svalahurðin er skemmtileg með þessum glugga niður í gólf , hrifin af þessu . Að lokum Stofan í heild sinni , ljóst létt og kantað eins og er svo mikið núna og ég er hrifin af , ljós og lampar úr Epal og myndlistin punkturinn yfir iið . Er á leið til Ítalíu og verð með augun opin fyrir nýjungum í húsum og hönnun . Eigið áfram gott sumar .